Lisa 1

**Teenuse kirjeldus**

Projektis piloteeritava teenusmudeli sihtrühmaks on kolmkümmend (30) raske, sügava või püsiva kuluga psüühilise erivajadusega isikut (edaspidi abivajajad), kelle puhul on täidetud kõik alljärgnevad tingimused:

1. ta on vähemalt 16- aastane;
2. tal ei ole diagnoositud põhidiagnoosina dementsust ega alkoholisõltuvust;
3. tema elukoht on rahvastikuregistri andmetel Valga vallas.

Pilootprojekti 2023-2024 perioodil osutatavaid teenuseid rahastatakse Euroopa Sotsiaalfondi (ESF) meetme „Iseseisvat toimetulekut toetavate ja kvaliteetsete sotsiaalteenuste ning hooldusvõimaluste tagamine“ TAT „Sotsiaalkaitse ja pikaajalise hoolduse kättesaadavus“.

**Projekti tutvustus**

Projekti raames hindab KOV hindamisinstrumendi abil inimese abivajadust. Abivajaduse katmiseks valib inimene raamlepingu partnerite seast endale sobivaima teenuseosutaja, kes pakub antud pilootprojekti raames abivajajatele teenuskomponentidest koosnevat teenust. Juhul, kui abivajaja ei oska eelistust öelda, soovitab KOVi sotsiaaltöötaja inimesel valida raamlepingu partner, kelle juurde saab nõustamisaja kõige kiiremini või mis sobib oma asukohalt inimesele paremini, kuid arvestades seejuures ka sihtrühma eripära (psüühikahaigus või intellektipuue). KOVi sotsiaaltöötaja teavitab e-posti teel kliendi poolt valituks osutunud raamlepingu partnerit, saadab talle inimese abivajaduse hindamise kokkuvõtte ning küsib üle tema valmisoleku komponentide osutamiseks. Raamlepingu partner kinnitab KOV-ile e-posti teel valmisolekut koostööks.

Komponendipõhine lähenemine võimaldab kombineerida ühte teenuspaketti nii tänaseid erihoolekande- ja rehabilitatsiooniteenuse ning kohaliku omavalitsuse sisutegevusi kui ka kogukonna ressursse (kohalikud ringid, seltsi tegevus, eneseabirühmad jne).

Uues teenusmudelis käsitletakse psüühilise erivajadusega inimesele ja tema lähedastele osutatavat abi ühe tervikliku integreeritud teenusena, mis kujuneb iga abivajaja puhul personaalselt tema toetamiseks vajalikest tegevustest (ehk teenuskomponentidest). Vajaliku teenuspaketi kombineerimiseks võimaldab mudel kokku sobitada ka erinevate teenuseosutajate komponente.


Komponendid jagunevad baastoetuse ja lisatoetuse komponentideks.

Selgitus:

Baastoetuse osutaja pakub abivajajale terviklikku ja läbivat personaalset juhtumikorralduslikku tuge ja vastutab teenuse planeerimise ja plaani elluviimise tagamise eest.

Lisatoetuse osutaja on erinevate lisa teenuskomponentide osutaja

**Baas- ja lisatoetuse osutajate roll teenusmudelis.**

****

**Projekti täpsem tutvustus:**

https://www.sotsiaalkindlustusamet.ee/spetsialistile-ja-koostoopartnerile/kohalike-omavalitsuste-noustamine/isikukeskse-erihoolekande

**Lisatoetus**

Baastoetusega tegeleb KOV ise. Baastoetuse eesmärk on abivajajale personaalse tegevusplaani või toetusplaani koostamine, teenuskomponentide planeerimine ja teenuskomponentide osutajatega seostamine. KOV jälgib järjepidevalt, kogu teenusperioodi vältel, baastoetuse raames inimese abivajaduse muutumist, planeerib vajalikud komponendid, hindab senise teenuse tulemuslikkust ning vastavalt muutustele planeerib vajadusel inimesele osutatava teenuspaketi sisu ümber.

Koostatud tegevusplaani (või toetusplaani) eesmärkidest lähtuvalt planeeritakse kliendile teenuskomponendid ning seostatakse ta vastavate erihoolekande- või sidusvaldkondade teenuskomponentide osutajatega.

Kõik raamlepingu partnerid peavad olema valmis pakkuma **lisatoetuse komponente**. Kui pakkuja ise ei osuta kõiki teenuskomponente, võib ta neid osta teistelt välistelt partneritelt. Kui hankija leiab, et abivajajale korraldatud lisatoetus ei ole vajalik, või on olemas sobivam lisatoetuse osutaja, on hankijal õigus teha ettepanek lisatoetuse lõpetamiseks või lisatoetuse osutaja vahetamiseks.

Teenusmudel võimaldab teenuskomponente paindlikult ja vajaduspõhiselt tegevusplaanis välja vahetada või juurde lisada, kohe kui KOV selleks vajadust näeb.

**Lisatoetuse teenuskomponendi osutaja vastutab inimese tegevusplaani oma  
teenuskomponendi sisuliste tegevuste ja teenuse kvaliteedi eest.**

**Raamlepingu partneri ülesanded**

Raamlepingu partner tagab abivajajale vajalikud teenuskomponendid.

Raamlepingu partnerid esitavad hankijale iga kuu lepingus kokkulepitud kuupäevaks teenusel olevate inimeste kohta osavõtulehed ja lepinguga ettenähtud dokumentatsiooni. Osavõtulehtedel tuuakse välja inimesega kuu jooksul tehtu kohta täpsem kirjeldus (sisuinfo kohtumiste kohta, millist abi inimene veel vajaks, mis mured tal on, mida peaks veel tegema antud inimese toetamiseks, mis on paremaks läinud, millist abi ja toetust teenuseosutajana ise vajaksite jne.) ning teenuse maht ja hind. Osavõtulehed allkirjastatakse vahetult teenust osutanud spetsialisti poolt.

Raamlepingu partnerid esitavad arve osutatud teenuste eest hankijale lepingus sätestatud korras.

**Raamlepingu partneri kohustused:**

* tagab abivajajale teenuskomponentide loetelus loetletud lisatoetuse komponente;
* tagab, et teenuse osutamisel toimuks võrgustikutöö abivajaja elukohajärgse KOVi ning abivajajat puudutavate sidusvaldkondade ja baastoetuse osutaja vahel;
* täidab koos abivajajaga ja edastab hankijale teenuse alguses, aasta möödudes või teenuse lõppedes Inimese **elukvaliteedi hinnangu küsimustiku sh märgib küsimustikku ka spetsialisti hinnangu;**
* tegema koostööd baastoetuse osutajaga, sh **koostama kokkuvõtvaid hinnanguid;**
* tagab, et lepinguga seotud teenuseid osutaksid väljaõppega spetsialistid, kellel on olemas kõik nende teenuste osutamiseks õigusaktides nõutavad load ja registreeringud. Kui teenusele ei ole sätestatud erinõudeid õigusaktidega, peab teenuse kvaliteet vastama sotsiaalteenuste põhimõtetele ja kvaliteedinõuetele sotsiaalhoolekande seaduse § 3 sätestatud tingimustel. Hankijal on õigus raamlepingu partnerilt nõuda komponenti osutanud spetsialisti vastavasisulise väljaõpet tõendava dokumendi koopiat;
* tagab juurdepääsetavuse nii ruumidele, kus osutatakse teenust, kui projektiinfole, sh teenuskomponentide hinnakirjale oma kodulehel;
* säilitab teenuse osutamisega seotud dokumente kuni 31.12.2030;
* esitab baastoetuse osutajale iga kliendi kohta, kellele teenust osutab, **kord kvartalis kirjalikku tagasiside kliendi seisundi kohta baastoetuse osutajale;**
* järgib teenuse osutamisel teavitusreegleid vastavalt Vabariigi Valitsuse 12.09.2014 määrusele nr 146 „Perioodi 2014-2020 struktuuritoetuste andmisest avalikkuse teavitamise, toetusest rahastatud objektide tähistamise ning Euroopa Liidu osalusele viitamise nõuded ja kord“. Teenuseosutaja ei eemalda materjalidelt Euroopa Sotsiaalfondi logodega märgistust.

Projekti täpsem tutvustus:

<https://www.sotsiaalkindlustusamet.ee/spetsialistile-ja-koostoopartnerile/kohalike-omavalitsuste-noustamine/isikukeskse-erihoolekande>